CELEX: 32012D0784
Language: da
Date: 2012-12-13 00:00:00
Title: 2012/784/: Kommissionens afgørelse af 13. december 2012 om de nationale bestemmelser om visse industrielle drivhusgasser, som Østrig har givet meddelelse om (meddelt under nummer C(2012) 9256)

15.12.2012   
            
            
               DA
            
            
               Den Europæiske Unions Tidende
            
            
               L 347/29
            
         KOMMISSIONENS AFGØRELSE
   af 13. december 2012
   om de nationale bestemmelser om visse industrielle drivhusgasser, som Østrig har givet meddelelse om
   (meddelt under nummer C(2012) 9256)
   (Kun den tyske udgave er autentisk)
   (2012/784/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, særlig artikel 114, stk. 6, og
   ud fra følgende betragtninger:
   
               (1)
            
            
               Ved brev af 27. juni 2012 og i henhold til artikel 114, stk. 4, i traktaten om Den Europæiske Unions funktionsmåde (TEUF) meddelte Østrig Kommissionen, at Østrig har til hensigt at opretholde sine nationale bestemmelser om visse industrielle drivhusgasser, som er strengere end Europa-Parlamentets og Rådets forordning (EF) nr. 842/2006 af 17. maj 2006 om visse fluorholdige drivhusgasser (1), efter den 31. december 2012, som er udløbsdatoen for den tilladelse, der er givet ved Kommissionens beslutning 2008/80/EF af 21. december 2007 om Republikken Østrigs nationale bestemmelser om visse fluorholdige drivhusgasser (2) i overensstemmelse med artikel 95, stk. 6, i traktaten om Det Europæiske Fællesskab (TEF) (nu artikel 114, stk. 6, TEUF).
            
         
               (2)
            
            
               Formålet med forordning (EF) nr. 842/2006 om visse fluorholdige drivhusgasser (F-gasser) er at forebygge og standse emissionerne af visse F-gasser (HFC, PFC og SF6), der er omfattet af Kyotoprotokollen. Forordningen rummer også et begrænset antal markedsførings- og anvendelsesrestriktioner, der gælder i de tilfælde, hvor der på fællesskabsplan findes alternativer til rimelige omkostninger, og hvor forbedring af indeslutning og genvinding ikke er mulig.
            
         
               (3)
            
            
               Forordningen har et dobbelt retsgrundlag, nemlig TEF's artikel 175, stk. 1, (nu artikel 192, stk. 1, i TEUF), hvad angår alle bestemmelser med undtagelse af artikel 7, 8 og 9, som bygger på TEF's artikel 95 (nu artikel 114 i TEUF) på grund af deres indvirkning på varers frie bevægelighed i Unionens indre marked.
            
         
               (4)
            
            
               Østrig har haft nationale bestemmelser om visse fluorholdige drivhusgasser siden 2002. Den 29. juni 2007 underrettede Republikken Østrig i overensstemmelse med artikel 9, stk. 3, litra b), i forordning (EF) nr. 842/2006 om visse fluorholdige drivhusgasser Kommissionen om disse nationale foranstaltninger (BGBl II nr. 447/2002 — Bekendtgørelse fra Forbundsministeriet for Landbrug, Skovbrug, Miljø og Vandforvaltning om forbud mod og begrænsninger for fluorholdige og delvis fluorholdige karbonhydrider og svovlhexafluorid, offentliggjort i Østrigs statstidende den 10. december 2002), som efterfølgende er ændret ved bekendtgørelse BGBl. II nr. 139/2007 af 21.6.2007 (i det følgende benævnt »bekendtgørelsen«).
            
         
               (5)
            
            
               Bekendtgørelsen vedrører drivhusgasser, der er omfattet af Kyotoprotokollen, og de fleste af disse har et højt drivhuspotentiale: hydrofluorkarboner (HFC), perfluorkarboner (PFC) og svovlhexafluorid (SF6), med henblik på at opfylde Østrigs mål for nedbringelse af emissionerne. Kommissionen besluttede den 21. december 2007 under henvisning til TEF's artikel 95, stk. 6, (nu artikel 114, stk. 6, i TEUF) at give Østrig tilladelse til at opretholde bestemmelserne frem til den 31. december 2012.
            
         
               (6)
            
            
               Siden vedtagelsen af beslutning 2008/80/EF har grundlaget for at opretholde de strengere bestemmelser, som er beskrevet i beslutningen, ikke ændret sig. De nationale regler er fortsat et led i en bredere strategi, som Østrig har indført for at opfylde sit mål for nedbringelse af emissioner i henhold til Kyotoprotokollen og den efterfølgende byrdefordelingsaftale, som er vedtaget på EU-plan. Under denne ordning har Østrig forpligtet sig til at nedbringe sine drivhusgasemissioner med 13 % i perioden 2008-2012 sammenlignet med referenceårene 1990 og 1985.
            
         
               (7)
            
            
               I Europa-Parlamentets og Rådets beslutning om medlemsstaternes indsats for at reducere deres drivhusgasemissioner med henblik på at opfylde Fællesskabets forpligtelser til at reducere drivhusgasemissionerne frem til 2020 (3) har Østrig forpligtet sig til at nedbringe sine emissioner yderligere med 16 % i forhold til niveauet for 2005.
            
         
               (8)
            
            
               De anmeldte foranstaltninger meddeles at have bidraget betydeligt til reduktionen af drivhusgasemissioner i Østrig, og en forventet stigning i disse emissioner er blevet undgået. De i bekendtgørelsen bestemte undtagelser samt muligheden for at give individuelle dispensationer fra det generelle forbud sikrer foranstaltningens proportionalitet. Derudover vedrører bekendtgørelsen kun nyt udstyr og tillader brug af fluorholdige drivhusgasser til servicering og vedligeholdelse af eksisterende udstyr, således at unødig udskiftning af udstyr undgås.
            
         
               (9)
            
            
               Samtidig med at det konstateres, at bekendtgørelsen har konsekvenser for den frie omsætning af varer inden for Unionen, så er bestemmelserne generelle og gælder for såvel nationale som importerede produkter. Der er ikke noget, der tyder på, at de bestemmelser, der er givet meddelelse om, er blevet eller vil blive anvendt som et middel til vilkårlig forskelsbehandling mellem økonomiske aktører i Unionen. I betragtning af de miljømæssige risici, der er forbundet med brugen af fluorholdige drivhusgasser, bekræfter Kommissionen sin vurdering af, at de meddelte nationale bestemmelser ikke udgør en urimelig hindring for det indre markeds funktion i forhold til de forfulgte mål, især i betragtning af konklusionerne i den seneste vurdering af anvendelsen, virkningen og tilstrækkeligheden af forordning (EF) nr. 842/2006 (4), hvoraf det fremgår, at yderligere foranstaltninger, der kan reducere emissionerne af fluorholdige drivhusgasser, er nødvendige for at nå de på EU-plan vedtagne mål for drivhusgasemissioner.
            
         
               (10)
            
            
               Kommissionen finder, at den anmodning, som Østrig indsendte den 27. juni 2012 om tilladelse til at opretholde sin nationale lovgivning, der er strengere end forordning (EF) nr. 842/2006 med hensyn til markedsføring af produkter og udstyr, som indeholder fluorholdige drivhusgasser, eller hvis funktion er afhængig deraf, og med hensyn til brugen af sådanne stoffer, kan accepteres.
            
         
               (11)
            
            
               Derudover bekræfter Kommissionen sin beslutning 2008/80/EF om, at de nationale bestemmelser i bekendtgørelsen:
               
                           —
                        
                        
                           imødekommer behovet for at beskytte miljøet
                        
                     
                           —
                        
                        
                           tager hensyn til, at der findes teknisk og økonomisk realistiske alternativer til de forbudte anvendelser i Østrig
                        
                     
                           —
                        
                        
                           formentlig vil have en begrænset økonomisk virkning
                        
                     
                           —
                        
                        
                           ikke er et middel til vilkårlig forskelsbehandling
                        
                     
                           —
                        
                        
                           ikke udgør en skjult begrænsning af samhandelen mellem medlemsstaterne, og
                        
                     
                           —
                        
                        
                           således er i overensstemmelse med traktaten.
                        
                     Kommissionen mener derfor, at de kan godkendes.
            
         
               (12)
            
            
               Kommissionen kan til enhver tid igen vurdere, om betingelserne for godkendelsen fortsat er opfyldt. Dette kan især blive relevant i tilfælde af væsentlige ændringer i forordning (EF) nr. 842/2006 eller beslutning nr. 406/2009/EF. I betragtning af denne mulighed og EU's og medlemsstaternes langsigtede forpligtelser til at reducere drivhusgasemissionerne anses det ikke for nødvendigt at begrænse godkendelsens varighed til en bestemt dato —
            
         VEDTAGET DENNE AFGØRELSE:
   Artikel 1
   De nationale bestemmelser om visse fluorholdige drivhusgasser, som Republikken Østrig gav meddelelse om til Kommissionen ved brev af 27. juni 2012, og som er strengere end forordning (EF) nr. 842/2006 med hensyn til markedsføring af produkter og udstyr, som indeholder fluorholdige drivhusgasser, eller hvis funktion er afhængig deraf, og med hensyn til brugen af sådanne stoffer, godkendes herved.
   Artikel 2
   Denne afgørelse er rettet til Republikken Østrig.
   
      Udfærdiget i Bruxelles, den 13. december 2012.
      
         
            På Kommissionens vegne
         
         Connie HEDEGAARD
         
            Medlem af Kommissionen
         
      
   
   
      (1)  EUT L 161 af 14.6.2006, s. 1.
   
      (2)  EUT L 24 af 29.1.2008, s. 45.
   
      (3)  Europa-Parlamentets og Rådets beslutning nr. 406/2009/EF af 23. april 2009 om medlemsstaternes indsats for at reducere deres drivhusgasemissioner med henblik på at opfylde Fællesskabets forpligtelser til at reducere drivhusgasemissionerne frem til 2020 (EUT L 140 af 5.6.2009, s. 136).
   
      (4)  Rapport fra Kommissionen om anvendelsen, virkningen og tilstrækkeligheden af forordningen om visse fluorholdige drivhusgasser (forordning (EF) nr. 842/2006), KOM(2011) 581 endelig.